钦定古今图书集成/明伦汇编/官常典/第638卷 > 《同州刺史谢上表》元·稹
## 钦定古今图书集成/明伦汇编/官常典/第638卷 > 《同州刺史谢上表》元·稹

臣稹言：“伏奉今月三日制书，授臣使持节同州诸军
事守同州刺史兼本州防御使。臣罪重责轻，忧惶失
据，虑为台府逼逐，不敢徘徊阙庭，便自朝堂匍匐进
发，谨以今月六日到州上讫。”臣稹辜负圣朝，辱累恩
奖，便合自求死所，岂谓尚忝官荣？臣稹诚恐诚惭死
罪死罪。臣八岁丧父，家贫无业，母兄乞丐，以供资养。
衣不布体，食不充肠。幼学之年，不蒙师训，因感邻里
儿稚，有父兄为开学校，涕咽发愤，愿知《诗》《书》。慈母哀
臣，亲为教授。年十有五，得明经出身，由是苦心为文，
夙夜强学。年二十四，登吏部乙科，受校书郎。年二十
八岁，蒙制举首选，授左拾遗。始自为学，至于升朝，无
朋友为臣吹嘘，无亲党为臣援庇，莫“非苦己，实不因
人。独立性成，遂无交结。任拾遗日，屡陈时政。蒙先皇
帝召对延英，旋为宰相所憎，贬臣河南县尉。及为监
察御史，又不敢规避，专心纠绳。复为宰相，怒臣不庇
亲党，因以他事贬臣江陵判司。废弃十年，分死沟渎。
元和十四年，宪宗皇帝开释有罪，始授臣膳部员外
郎，与臣同省署者多是臣初登朝时举人，任卿相者，
半是臣同谏院时拾遗补阙。愚臣既不能低心曲就，
流辈亦以此望风怒臣。不料陛下天听过卑，知臣薄
艺，朱书授臣制诰，延英诏臣赐绯，宰相恶臣不出其
门，由是百方侵毁。陛下察臣无罪，宠奖逾深，召臣面
授舍人，遣充承旨、翰林学士，金章紫服，光饰陋躯，人
生之荣，臣亦至矣。然臣益遭诽谤，日夜忧危，惟陛下
圣鉴照临，弥加保任，竟排群议，擢授台司。臣忝有肺
肝，岂并寻常宰相？况当行营退散之后，牛元翼未出
之间，每闻陛下轸念之言，愚臣幸不身先士卒”，所以
问于方计，策遣王友明等，救解深州，盖欲上副圣情，
岂是别怀他意？不料奸人疑臣杀害裴度，“妄有告论。
尘黩圣聪，愧羞天地。臣本待辨明示了，便拟杀身谢
责，岂料圣慈尚加，薄贬同州。虽违咫尺之颜，不远郊
畿之境。伏料必是宸衷独断，乞臣此官。若遣他人商
量，乍可与臣远处方镇，岂有遣臣俯近阙廷？臣所恨
今月三日，尚蒙召对延英，此时不解泣血，仰对天颜，
便至今日窜逐。臣自离京国，目断魂销，每至五更朝
议之时，臣实制泪不得已。臣若馀生未死，他时万一
归还，不敢更望得见天颜，但得再闻京城钟鼓之音。
臣虽黄土覆面，无恨九泉。”臣某无任自恨自悲，攀恋
圣慈之至。然臣一日未死，亦合有所陈论，或闻党项
小有动摇，臣今谨具手疏陈奏，伏望恕臣死罪，特留
圣览。今此“表并臣手疏。并望留中不出。”谨差知衙官
试殿中监马弘直奉表谢罪以闻。